Կարեն Վարդանյան (գործարար)

**Կարեն Հրանտի Վարդանյան** (), հայ գործարար, Հայաստանի Հանրապետության Ազգային ժողովի 4-րդ գումարման պատգամավոր, բարերար, «Գրանդ Հոլդինգի» սեփականատեր և ղեկավար, Հրանտ Վարդանյանի կրտսեր որդին։

## Կենսագրություն
Կարեն Հրանտի Վարդանյանը ծնվել է 1976 թվականի նոյեմբերի 30-ին Երևանում՝ Հրանտ Վարդանյանի և Զինա Մուրուզյանի ընտանիքում: 1993 թվականին ավարտել է թիվ 132 միջնակարգ դպրոցը:

1997 թվականին ավարտել է Կանադայի Մոնրեալ քաղաքի «Դաուսոն» քոլեջի կոմերցիայի բաժինը, 2001 թվականին՝ «Կոնկորդիա» համալսարանի միջազգային բիզնես ֆակուլտետը, ստացել կոմերցիայի բակալավրի աստիճան: 

2001-2007 թվականներին աշխատել է «Հայրենիք TV» հեռուստաընկերությունում՝ որպես պրոդյուսեր: 2002-2007 թվականներին ղեկավարել է «Գրանդ Քենդի» ՍՊԸ-ն:

2007-2012 թվականներին եղել է ՀՀ ԱԺ պատգամավոր, անկուսակցական է: 2013-2020 թվականներին ղեկավարել է «ԱՐ» հեռուստաընկերությունը և եղել է մի շարք հեռուստանախագծերի հեղինակ:

## Գործունեություն
Եղբոր՝ Միքայել Վարդանյանի հետ համատեղ, 2012 թվականից ղեկավարում է «Գրանդ Հոլդինգը», որը հիմնադրել է Հրանտ Վարդանյանը: «Գրանդ Հոլդինգը» 2007 թվականից սկսած Հայաստանի Հանրապետության արտադրության ոլորտի առաջին հարկատուն է, պատրաստի արտադրանքի ամենախոշոր արտահանողն է, ինչպես նաև առաջինն է աշխատատեղերի քանակով արդյունաբերության ոլորտում:  

Տնտեսության բնագավառի զարգացման գործում ներդրած անձնական մեծ ավանդի համար 2016 թվականի սեպտեմբերի 17-ին Կարեն Վարդանյանը պարգևատրվել է Երախտագիտության մեդալով:

## Քաղաքական գործունեություն
### Ազգային ժողովի պատգամավոր
2007 թվականի օգոստոսի 12-ին տեղի ունեցած Հայաստանի Ազգային ժողովի ընտրություններում Կարեն Վարդանյանը Հայ Հեղափոխական Դաշնակցություն կուսակցության համամասնական ցուցակով դարձել է 4-րդ գումարման պատգամավոր։

### Պատգամավորների հովանավորչություն
2017 թվականի ապրիլի 2-ին տեղի ունեցած Հայաստանի Ազգային ժողովի ընտրություններում  Կարեն Վարդանյանը և նրա եղբայր Հրանտ Վարդանյանը Հայաստանի Հանրապետական կուսակցության ցուցակով պատգամավորի թեկնածու են առաջադրել Գրիգոր Ավալյանին, իսկ Հայ Հեղափոխական Դաշնակցություն կուսակցության ցուցակով՝ Արմեն Բաբայանին։ Երկուսն էլ դարձել են Ազգային ժողովի պատգամավոր։ 2018 թվականի մայիսի 10-ին Վարդանյան եղբայրները հայտարարություն են տարածել, որտեղ հայտնել են, որ իրենց կողմից ներկայացված պատգամավորները մանդատները վայր են դնելու։ Հայտարարության մեջ մասնավորապես նշել են, որ *«Մեր կարծիքով, նոր Հայաստանի Ազգային ժողովում գործարարների ներկայության կարիք այլևս չի լինելու: Մենք երբեք որևէ կուսակցության անդամագրված չենք եղել. մեր քաղաքականությունը մեր աշխատանքն է ու մեր պայքարը՝ ի նպաստ մեր երկրի տնտեսության զարգացման: Մենք միշտ եղել ենք, կանք ու լինելու ենք ժողովրդի հետ: Մենք հպարտանում ենք մեր ժողովրդով, մեր երիտասարդներով: Մենք ողջունում ենք մեր քաղաքական գործիչներին, որ դրսևորեցին լրջագույն զսպվածություն, խոհեմություն և հայրենասիրություն: Ամբողջ հայությամբ ցնցեցինք աշխարհը մեր ժողովրդավարությամբ, մեր համախմբվածությամբ, մեր խաղաղասիրությամբ: Թո՛ղ այս օրերի ուրախությունը և ոգեշնչվածությունը երկար մնան մեր սրտերում: Փա՛ռք ազատ, արդար և հաղթական հայ ժողովրդին»*։

Այս հայտարարությունից հետո մի շարք լրատվամիջոցներ իրավիճակը ներկայացրել են որպես բիզնեսի և քաղաքականության սերտաճման վառ օրինակ։

## Բարեգործություն
Կարեն Վարդանյանի կողմից իրականացվում են բազմատեսակ բարեգործական ծրագրեր՝ լայնածավալ օգնություն բուժհաստատություններին, բնակչության վերարտադրողականության, բնապահպանական ծրագրերին, սոցիալապես անապահով ընտանիքներին, հաշմանդամություն ունեցող երեխաների ընտանիքներին, մանկատներին և այլն: 

2015 թվականին Կարեն և Միքայել Վարդանյանները ավարտին են հասցրել հոր՝ Հրանտ Վարդանյանի ֆինանսավորմամբ նախաձեռնված Մասիսի Սուրբ Թադեոս եկեղեցու կառուցումը:

Կարեն և Միքայել Վարդանյանների ֆինանսավորմամբ և անմիջապես Կարեն Վարդանյանի կողմից հեղինակված նախագծով և վերահսկողությամբ 2019 թվականին կառուցվել է Երևանի 2800-ամյակի այգին: Հաջորդող 99 տարիների ընթացքում «Վարդանյան ընտանիք» բարեգործական հիմնադրամը նաև ստանձնել է պարտավորություն իր միջոցներով հոգալու այգու ամբողջական խնամքի և պահպանության ծախսերը:

## Անձնական կյանք
Կարեն Վարդանյանն ամուսնացած է, ունի երեք որդի, ապրում է Երևանում:

Մարզաձևերից նախընտրում է ֆուտբոլը և թենիսը:

## Ծանոթագրություններ

Կատեգորիա:Հայ բարերարներ
Կատեգորիա:Հայ գործարարներ